Proizvođači piva u Hrvatskoj prošle su godine ostvarili 2,47 milijardi kuna ukupnih prihoda i ostvarili konsolidiranu dobit od 344,9 milijuna kuna, što je 26 posto više u odnosu na 2017. godinu, objavila je Financijska agencija.

Prema Fininim podacima objavljenima u povodu Međunarodnog dana piva 5. kolovoza, a temeljenim na godišnjim financijskim izvještajima, u 2018. u djelatnosti proizvodnje piva poslovalo je 88 poduzetnika, od čega je njih 41 poslovao s dobiti.

U sektoru proizvodnje piva radilo je 1.622 zaposlenih, što je 5,1 posto više u odnosu na 2017. godinu.

Prosječna mjesečna obračunata neto plaća zaposlenih kod poduzetnika u industriji piva iznosila je lani 9.824 kune, što je tri posto više u odnosu na 2017. godinu te 75,9 posto više od prosječne mjesečne neto plaće zaposlenih kod poduzetnika na razini Hrvatske (5.584 kune), pokazuju podaci Fine.

Prošlogodišnji izvoz poduzetnika u djelatnosti proizvodnje piva iznosio je od 312,6 milijuna kuna, što je rast od 6,3 posto u odnosu na prethodnu godinu, dok je uvoz porastao za 6,4 posto, na 394,5 milijuna kuna. To je, kako se navodi, rezultiralo povećanjem negativnog trgovačkog salda za 6,8 posto, tj. sa 76,8 milijuna na 81,9 milijuna kuna.

Među 88 poduzetnika u djelatnosti proizvodnje piva najveći ukupan prihod, u iznosu od 1,1 milijardu kuna, ostvarila je Zagrebačka pivovara, koja je bila i najveći izvoznik.

Ta je tvrtka imala 560 zaposlenih kojima je obračunata prosječna mjesečna neto plaća u iznosu od 12.728 kuna.

Zagrebačka pivovara je u 2018. ostvarila dobit od 233,2 milijuna kuna, što je rast prema godini ranije kada je iznosila 213,8 milijuna kuna.

Na drugom mjestu po ostvarenim prihodima je Heineken Hrvatska s 723,4 milijuna kuna. Dobit tvrtke je iznosila 105,9 milijuna kuna, zapošljavala je 321 djelatnika kojima je obračunata prosječna mjesečna neto plaća u iznosu od 13.310 kuna.

Iz Fine napominju kako je zadnjih godina na hrvatskom tržištu sve prisutniji trend proizvodnje craft piva.

“Spomenuti trend prate, uz nove male igrače, i već poznata imena pivske industrije”, ističu iz Fine navodeći kako je sve više poduzetnika, koji posluju u proizvodnji piva, u svoju standardnu ponudu uvrstilo i craft vrste piva.